Krišjāņu baznīca

Krišjāņu Svētā Jāņa Kristītāja Romas katoļu baznīca ir Romas katoļu Rīgas metropolijas Rēzeknes-Aglonas diecēzes draudzes baznīca. Tā atrodas Balvu novada Krišjāņu pagasta centrā Krišjāņos.

 Vēsture 
Krišjāņu katoļu baznīca tika uzcelta 1939. gadā. Dievnama celtniecībai izmantoja Krišjāņu pusmuižas klēti, ko pēc draudzes lūguma 1933. gada 21. augustā Jaunlatgales apriņķa valde bez atlīdzības nodeva draudzes rīcībā. Draudze savas īpašuma tiesības uz šo objektu nostiprināja tikai 1935. gada 7. jūnijā. Bēržu draudzes prāvestam Jēkabam Cindzulim tika uzdots piemērot klēti baznīcas vajadzībām, taču ņemot vērā garīdznieka lielo vecumu, pārbūvi realizēja nākamais prāvests Eduards Kopeiks, kurš ēkai uzlika jaunu skaidu jumtu, ielika durvis, izjauca apcirkņus. Baznīcai tika izgatavoti altāri un pārējais nepieciešamais dievkalpojumu noturēšanai. 1939. gada Ziemassvētku vigilijā prāvests Eduards Kopeiks iesvētīja dievnamu un Ziemassvētku naktī noturēja pirmo dievkalpojumu. Baznīcas pilnveidošanai 1940. gadā arhitekts P. Pavlovs bija izstrādājis būvprojektu, taču šo ieceri izjauca Otrais pasaules karš.Jānis Cakuls. Latvijas Romas katoļu draudzes. Rīga:Rīgas metropolijas kūrija, 1997. 211.lpp.

 Draudze 
Draudze iekļaujas Romas Katoļu Rīgas Metropolijas klēra Rēzeknes-Aglonas diecēzē. Draudzi apkalpo prāvests Oļģerts Misjūns. Krišjāņu draudze nodibināja Rīgas arhibīskaps Antonijs Springovičs 1933. gadā. Tā tika izveidota galvenokārt bijušās Zosuļu filiālbaznīcas teritorijā. Draudzei ir divas kapsētas — Putrānu kapi un Kaupiņu kapi.

 Draudzes lielākie svētki 
Draudzes lielākie svētki ir Svētā Jāņa Kristītāja diena.

 Tehniska informācija 
Krišjāņu baznīca ir laukakmeņu mūra viennavas celtne ar šīfera jumtu un koka grīdu. Tā ir 20 metrus gara un 9 metrus plata. Baznīcas dārzā atrodas krucifikss.

 Attēlu galerija 

 Ārējās saites 
 Fotogrāfijas
 www.balvurcb.lv
 www.paxvobis.lv

 Atsauces 

Kategorija:Romas katoļu baznīcas Latvijā
Kategorija:Rēzeknes-Aglonas diecēzes baznīcas
Kategorija:Krišjāņu pagasts
Kategorija:Krišjāņi